b'\n_START_ARTICLE_\nRipsit\xc3\xa4hyst\xc3\xa4j\xc3\xa4t\n_START_SECTION_\nLajit ja anatomia\n_START_PARAGRAPH_\nRipsit\xc3\xa4hyst\xc3\xa4jiin kuuluu noin 41 lajia yhdeks\xc3\xa4ss\xc3\xa4 suvussa, esimerkiksi rusoripsit\xc3\xa4hyst\xc3\xa4j\xc3\xa4 (Dactyloscopus pectoralis). Ulkon\xc3\xa4\xc3\xb6lt\xc3\xa4\xc3\xa4n ripsit\xc3\xa4hyst\xc3\xa4j\xc3\xa4t ovat pitkulaisia kaloja ja muistuttavat paljon kookkaampia taivaant\xc3\xa4hyst\xc3\xa4ji\xc3\xa4 (Uranoscopidae). Er\xc3\xa4s laji voi saavuttaa 15\xe2\x80\x9317 cm:n pituuden, mutta yleens\xc3\xa4 ne j\xc3\xa4\xc3\xa4v\xc3\xa4t pienemmiksi, alle 6 cm pitkiksi. Silm\xc3\xa4t sijatsevat lajeilla p\xc3\xa4\xc3\xa4laella ja ovat liikuteltavissa. Suu on vino ja suuntautunut yl\xc3\xb6sp\xc3\xa4in. Rintaev\xc3\xa4t ovat kaloilla kookkaat, ja pitk\xc3\xa4 selk\xc3\xa4ev\xc3\xa4 voi olla yhten\xc3\xa4inen tai jakautunut kahteen osaan. Ripsit\xc3\xa4hyst\xc3\xa4j\xc3\xa4jien ainutlaatuinen piirre viuhkaev\xc3\xa4isten kalojen joukossa on niiden hengitystapa. Kalojen suussa ja kiduskansissa on ripsim\xc3\xa4isi\xc3\xa4 tai sormimaisia ulokkeita, joiden teht\xc3\xa4v\xc3\xa4n\xc3\xa4 on est\xc3\xa4\xc3\xa4 hiekan p\xc3\xa4\xc3\xa4sy kiduksiin. V\xc3\xa4rilt\xc3\xa4\xc3\xa4n ripsit\xc3\xa4hyst\xc3\xa4j\xc3\xa4t ovat yleens\xc3\xa4 ruskehtavia.\n_START_SECTION_\nLevinneisyys ja elintavat\n_START_PARAGRAPH_\nRipsit\xc3\xa4hyst\xc3\xa4ji\xc3\xa4 tavataan trooppisista ja subtrooppisista vesist\xc3\xa4 Atlantin rannikolta Yhdysvalloista Brasilian ja Tyynenemren rannikolta yhdysvalloita Chileen. Ne el\xc3\xa4v\xc3\xa4t yleens\xc3\xa4 l\xc3\xa4hell\xc3\xa4 rantaa matalissa vesiss\xc3\xa4 alle 15 metrin syvyydess\xc3\xa4, mutta Gillellus semicinctus-lajia on tavattu l\xc3\xa4hes 140 metrin syvyydest\xc3\xa4. Ripsit\xc3\xa4hyst\xc3\xa4j\xc3\xa4t viett\xc3\xa4v\xc3\xa4t piilottelevaa el\xc3\xa4m\xc3\xa4\xc3\xa4 kaivautuneena hiekkaan, niin ett\xc3\xa4 vain silm\xc3\xa4t n\xc3\xa4kyv\xc3\xa4t. Osa lajeista suosii kivikkoisia alueita tai koralliriuttoja, ja jotkut el\xc3\xa4v\xc3\xa4t my\xc3\xb6s murtovedess\xc3\xa4. Niiden ravintoa ovat pienet kalat ja selk\xc3\xa4rangattomat el\xc3\xa4imet, joita ripsit\xc3\xa4hyst\xc3\xa4j\xc3\xa4t vaanivat kaivautneena pohjaan. Kalojen lis\xc3\xa4\xc3\xa4ntymisest\xc3\xa4 ei tiedet\xc3\xa4 paljoa, mutta koiraat vartioivat munia pit\xc3\xa4m\xc3\xa4ll\xc3\xa4 niit\xc3\xa4 palloina rintaeviss\xc3\xa4\xc3\xa4n.'